Komisjoni direktiiv 1999/50/EÜ,

25. mai 1999,

millega muudetakse direktiivi 91/321/EMÜ imiku piimasegude ja jätkupiimasegude kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 3. mai 1989. aasta direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta, [1] muudetud Euroopa Parlamendi ja nõukogu direktiiviga 96/84/EÜ, [2] eriti selle artikli 4 lõiget 1,

olles konsulteerinud toidu teaduskomiteega

ning arvestades, et:

(1) komisjoni direktiivi 91/321/EMÜ [3] (viimati muudetud direktiiviga 96/4/EÜ [4]) artikliga 6 nähakse ette, et imiku piimasegud ja jätkupiimasegud ei või sisaldada mingeid aineid niisuguses koguses, mis võib ohustada imikute või väikelaste tervist, ning et tuleks viivitamata kehtestada selliste ainete piirnormid;

(2) sellistes toodetes sisalduvate taimekaitsevahendite jääkide piirnormi käsitlevad erinevad määrused põhjustavad kaubandustõkkeid teatavate liikmesriikide vahel;

(3) nõukogu 23. novembri 1976. aasta direktiiviga 76/895/EMÜ puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta [5] (viimati muudetud direktiiviga 97/41/EÜ [6]), nõukogu 24. juuli 1986. aasta direktiiviga 86/362/EMÜ teraviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta [7] (viimati muudetud direktiiviga 98/82/EÜ [8]), nõukogu 24. juuli 1986. aasta direktiiviga 86/363/EMÜ loomses toidus sisalduvate ja nende pinnal esinevate pestitsiidide jääkide lubatud piirnormide kehtestamise kohta [9] (viimati muudetud direktiiviga 98/82/EÜ) ja nõukogu 27. novembri 1990. aasta direktiiviga 90/642/EMÜ teatavates taimset päritolu saadustes, sealhulgas puu- ja köögiviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta [10] (viimati muudetud direktiiviga 98/82/EÜ) kehtestatud pestitsiidijääkide piirnormide kohaldamisega ei piirata imiku piimasegude ja jätkupiimasegude suhtes kehtivate erisätete kohaldamist;

(4) ühenduse rahvusvahelisi kohustusi silmas pidades lubab ettevaatusprintsiip sellistel juhtudel, kui vastavad teaduslikud tõendid ei ole piisavad, ühendusel asjakohase teabe alusel vastu võtta ajutisi meetmeid kuni täiendava riskihinnanguni ja need meetmed mõistliku aja jooksul läbi vaadata;

(5) toidu teaduskomitee 19. septembri 1997. aasta ja 4. juuni 1998. aasta otsuse põhjal on praegu kahtlusi, kas olemasolev aktsepteeritav päevadoos on piisav imikute ja väikelaste tervise kaitsmiseks; need kahtlused ei hõlma mitte ainult pestitsiide ja pestitsiidijääke, vaid ka ohtlikke keemilisi aineid, ning seetõttu uurib komisjon võimalusi, kuidas võimalikult kiiresti kehtestada imiku- ja väikelastetoidu raskmetallisisalduse piirnormid;

(6) seepärast on imiku- ja väikelastetoiduks ettenähtud eritoitude puhul asjakohane kehtestada kõikide taimekaitsevahendite ühine väga madal piirnorm;

(7) selleks väga madalaks ühiseks piirnormiks tuleks kehtestada 0,01 mg/kg, mis on tegelikult väikseim tuvastatav määr;

(8) tuleks nõuda pestitsiidijääkide ranget piiramist; kuna imiku piimasegud ja jätkupiimasegud läbivad valmistamise ajal põhjaliku töötluse, siis on hoolikalt valitud toorainest võimalik valmistada tooteid, milles sisalduv pestitsiidijääkide määr on väga väike;

(9) siiski on väike arv pestitsiide, mille puhul on võimalik, et isegi nii madala määra puhul ületatakse halvimate manustamistingimuste korral nende pestitsiidide aktsepteeritav päevadoos; seepärast ei tohiks imiku piimasegud ja jätkupiimasegud niisuguseid pestitsiide sisaldada ja kõnealuseid toiduaineid tuleks toota selliseid pestitsiide kasutamata;

(10) käesolevas direktiivis kajastuvad olemasolevad teadmised nende ainete kohta; teaduse ja tehnika arengul põhinevad mis tahes muudatused otsustatakse direktiivi 89/398/EMÜ artiklis 13 sätestatud korras;

(11) direktiivi 91/321/EMÜ tuleks vastavalt muuta;

(12) käesoleva direktiiviga ettenähtud meetmed on kooskõlas alalise toidukomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/321/EMÜ muudetakse järgmiselt.

1. Artikli 1 lõikele 2 lisatakse punkt e:

"e) pestitsiidijäägid — imiku piimasegus ja jätkupiimasegus sisalduvad taimekaitsevahendite jäägid, mis on määratletud nõukogu direktiivi 91/414/EMÜ [11] artikli 2 punktis 1, sealhulgas nende ainevahetuse saadused ja pestitsiidijääkide lagunemisel või reageerimisel tekkinud produktid."

2. Artikkel 6 asendatakse järgmisega:

"Artikkel 6

1. Imiku piimasegud ja jätkupiimasegud ei tohi sisaldada ühtki ainet sellises koguses, mis võiks ohustada imikute ja väikelaste tervist. Vajalikud piirnormid kehtestatakse viivitamata.

2. Imiku piimasegudes ja jätkupiimasegudes sisalduvate üksikute pestitsiidijääkide määr ei tohi ületada 0,01 mg/kg, kui toode on sellisel kujul tarbimiseks ette nähtud või kui see tuleb taastada vastavalt tootja juhistele.

Pestitsiidijääkide sisalduse määramise analüüsimeetodina kasutatakse üldiselt heakskiidetud standardmeetodeid.

3. IX lisas loetletud pestitsiide ei tohi kasutada põllumajandustoodete puhul, mis on ette nähtud imiku piimasegude ja jätkupiimasegude valmistamiseks.

4. Vajaduse korral kehtestatakse mikrobioloogilised kriteeriumid."

3. Lisatakse IX lisa:

IX LISA

Pestitsiidid, mida ei kasutata põllumajandustoodete puhul, mis on ette nähtud imiku piimasegude ja jätkupiimasegude valmistamiseks

Aine keemiline nimetus

…

Artikkel 2

Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 30. juunil 2000. Liikmesriigid teatavad neist viivitamata komisjonile.

Kõnealuseid õigusnorme kohaldatakse sellisel viisil, et:

a) käesolevale direktiivile vastavate toodetega kauplemist lubatakse hiljemalt alates 30. juunist 2000;

b) käesolevale direktiivile mittevastavate toodetega kauplemine keelatakse alates 1. juulist 2002.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 25. mai 1999

Komisjoni nimel

komisjoni liige

Martin Bangemann

[1] EÜT L 186, 30.6.1989, lk 27.

[2] EÜT L 48, 19.2.1997, lk 20.

[3] EÜT L 175, 4.7.1991, lk 35.

[4] EÜT L 49, 28.2.1996, lk 12.

[5] EÜT L 340, 9.12.1976, lk 26.

[6] EÜT L 184, 12.7.1997, lk 33.

[7] EÜT L 221, 7.8.1986, lk 37.

[8] EÜT L 290, 29.10.1998, lk 25.

[9] EÜT L 221, 7.8.1986, lk 43.

[10] EÜT L 350, 14.12.1990, lk 71.

[11] EÜT L 230, 19.8.1991, lk 1.

--------------------------------------------------